CELEX: 52012PC0434
Language: mt
Date: 2012-08-03
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fi ħdan il-Kumitat Konġunt stabbilit bl-Artikolu 11 tal-Ftehim bejn l-Unjoni Ewroprea minn naħa, u Ġeorġia, min-naħa l-oħra, dwar il-protezzjoni tal-indikazzzjonijiet ġeografiċi ta’ prodotti agrikoli u oġġetti tal-ikel, fir-rigward tal-adozzjoni tar-regoli ta’ proċedura tal-Kumitat Konġunt

|
			
		
		
		52012PC0434
		
			Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fi ħdan il-Kumitat Konġunt stabbilit bl-Artikolu 11 tal-Ftehim bejn l-Unjoni Ewroprea minn naħa, u Ġeorġia, min-naħa l-oħra, dwar il-protezzjoni tal-indikazzzjonijiet ġeografiċi ta’ prodotti agrikoli u oġġetti tal-ikel, fir-rigward tal-adozzjoni tar-regoli ta’ proċedura tal-Kumitat Konġunt /* COM/2012/0434 final - 2012/0209 (NLE) */
			
				
		
		
			
			   	MEMORANDUM TA’ SPJEGAZZJONI
Il-Ftehim bejn l-Unjoni Ewropea (UE) u
l-Ġeorġja dwar il-protezzjoni tal-indikazzjonijiet
ġeografiċi ta’ prodotti agrikoli u oġġetti tal-ikel
daħal fis-seħħ fl-1 ta’ April 2012.
L-Artikolu 11 tal-Ftehim jistabbilixxi Kumitat Konġunt li jikkonsisti
minn appreżentanti tal-UE u ta’ Ġeorġia. 
Il-Kumitat Konġunt jara li l-Ftehim
jitħaddem kif suppost u jista' jikkunsidra kwalunkwe kwistjoni marbuta
mal-implimentazzjoni u t-tħaddim tiegħu. B’mod partikolari, huwa
responsabbli minn: 
(a)          emendi għall-Artikolu 2(1)
u (2) ta’ dan il-Ftehim, fir-rigward tar-referenzi għal-liġi
applikabbli fil-Partijiet Kontraenti; 
(b)          modifiki għall-Annessi III
u IV tal-Ftehim fir-rigward ta’ indikazzjonijiet ġeografiċi;
(c)          skambju ta’ informazzjoni dwar
l-iżviluppi leġiżlattivi u ta’ politika dwar l-indikazzjonijiet
ġeografiċi u kwalunkwe kwistjoni oħra ta’ interess
reċiproku fil-qasam tal-indikazzjonijiet ġeografiċi;
(d)          skambju ta’ informazzjoni dwar
indikazzjonijiet ġeografiċi bil-għan li titqies il-protezzjoni
tagħhom skont dan il-Ftehim.
Il-Kumitat Konġunt jadotta
d-deċiżjonijiet tiegħu permezz ta’ kunsens u jiddetermina
r-regoli ta’ proċedura tiegħu stess. Dan jiltaqa’ fuq it-talba ta’
waħda mill-Partijiet Kontraenti, alternattivament fl-Unjoni Ewropea u
f’Ġeorġja, f’ħin u f’post u b’mod (li jista’ jinkludi
vidjokonferenza) determinati b’mod reċiproku mill-Partijiet Kontraenti,
iżda mhux aktar tard minn 90 jum wara t-talba.
Skont l-abbozz ta' regoli ta' proċedura,
il-Presidenza tal-Kumitat għandha talterna minn idejn il-Kap
tad-Delegazzjoni ta’ Parti waħda għal idejn il-Kap tal-Parti
l-oħra. Il-Presidenza għandu jkollha wkoll ir-responsabbiltà
tal-karigi segretarjali tal-Kumitat. Kull parti għandha tkun responsabbli
għall-ispejjeż li ġġarrab biex tieħu sehem
fil-laqgħat tal-Kumitat. 
Il-Kummissjoni permezz ta’ dan qed tintalab:
·      Tadotta l-proposta għal Deċiżjoni tal-Kunsill dwar
pożizzjoni tal-UE rigward ir-regoli ta’ proċedura tal-Kumitat
Konġunt stabbilit skont il-Ftehim bejn l-UE u Ġeorġia dwar il-protezzjoni
tal-indikazzjonijiet ġeografiċi ta’ prodotti agrikolu u
oġġetti tal-ikel.
·      Tressaq din il-proposta quddiem il-Kunsill.
2012/0209 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tittieħed mill-Unjoni Ewropea fi ħdan il-Kumitat Konġunt
stabbilit bl-Artikolu 11 tal-Ftehim bejn l-Unjoni Ewroprea minn naħa,
u Ġeorġia, min-naħa l-oħra, dwar il-protezzjoni
tal-indikazzzjonijiet ġeografiċi ta’ prodotti agrikoli u
oġġetti tal-ikel, fir-rigward tal-adozzjoni tar-regoli ta’
proċedura tal-Kumitat Konġunt 
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-ewwel subparagrafu
tal-Artikolu 207(4), flimkien mal-Artikolu 218(9) tiegħu,
Wara li kkunsidra l-proposta tal-Kummissjoni[1],
Billi:
(1)       Il-Ftehim bejn l-Unjoni
Ewropea u Ġeorġia dwar il-protezzjoni tal-indikazzzjonijiet
ġeografiċi ta’ prodotti agrikoli u oġġetti tal-ikel[2] (minn hawn 'il quddiem
imsejjaħ "il-Ftehim”) daħal fis-seħħ
fl-1 ta’ April 2012.
(2)       L-Artikolu 11 tal-Ftehim
jistabbilixxi Kumitat Konġunt, li għandu, fost affarijiet oħra,
jiżgura li l-Ftehim jaħdem kif suppost.
(3)       L-Artikolu 11(2)
tal-Ftehim jipprevedi li l-Kumitat Konġunt għandu jiddetermina
r-regoli ta' proċedura tiegħu stess.
(4)       L-Unjoni Ewropea għandha
tiddetermina l-pożizzjoni li għandha tittieħed fir-rigward
tal-adozzjoni tar-regoli ta’ proċedura ta’ dak il-Kumitat Konġunt,
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi
adottata mill-Unjoni Ewropea fi ħdan il-Kumitat Konġunt stabbilit
bl-Artikolu 11 tal-Ftehim bejn l-Unjoni Ewroprea fuq naħa, u
Ġeorġia, fuq in-naħa l-oħra, dwar il-protezzjoni
tal-indikazzzjonijiet ġeografiċi ta’ prodotti agrikoli u
oġġetti tal-ikel, fir-rigward tar-regoli ta’ proċedura
tal-Kumitat Konġunt imsemmi, għandha tkun ibbażata fuq l-abbozz
tad-Deċiżjoni tal-Kumitat Konġunt, li hu anness ma’ din
id-Deċiżjoni.
Artikolu
2
Din id-Deċiżjoni għandha
tidħol fis-seħħ ……. (fid-data tal-adozzjoni tagħha)
Magħmul fi Brussell,
                                                                       Għall-Kunsill
                                                                       Il-President
                                                                       
ANNESS 
Abbozz
ta’ Deċiżjoni tal-Kumitat Konġunt dwar l-adozzjoni tar-regoli
ta’ proċedura tiegħu
IL-KUMITAT KONĠUNT,
Wara li kkunsidra l-Ftehim bejn l-Unjoni
Ewropea u Ġeorgia dwar il-protezzjoni tal-indikazzjonijiet
ġeografiċi ta’ prodotti agrikoli u oġġetti tal-ikel, u
b’mod partikolari l-Artikolu 11 tiegħu,
Billi l-Ftehim daħal fis-seħħ
fl-1 ta’ April 2012,
IDDETERMINA R-REGOLI TA’ PROĊEDURA
TIEGĦU KIF ĠEJ:
Artikolu 1
Il-Kapijiet
tad-Delegazzjoni
1.           L-Unjoni Ewropea u
Ġeorgia, minn hawn ’il quddiem imsejħa flimkien “il-Partijiet”,
għandhom jaħtru Kap tad-Delegazzjoni kull wieħed, li għandu
jkun il-persuna ta’ kuntatt rigward il-kwistjonijiet kollha marbutin
mal-Kumitat.
2.           Kull Kap tad-Delegazzjoni
jista’ jiddelega l-funzjonijiet kollha tiegħu ta’ Kap tad-Delegazzjoni jew
xi wħud minnhom lil deputat innominat, u f’dan il-każ kwalunkwe
referenza li ssir wara għall-Kap tad-Delegazzjoni tkun tapplika bl-istess
mod għad-deputat innominat.
Artikolu 2
Il-Presidenza
1.           Il-kariga tal-Presidenza
tal-Kumitat għandha talterna minn idejn il-Kap tad-Delegazzjoni ta’
waħda mill-Partijiet għal idejn il-Kap tal-Parti l-oħra,
għal perjodu ta’ sena kalendarja.
2.         Il-Presidenza għandu jkollha r-responsabbiltà
tal-karigi segretarjali tal-Kumitat.
Artikolu 3
Il-laqgħat
1.           Il-President għandu jiffissa
d-data u l-post jew, fil-każ li l-laqgħat isiru b’mezzi
elettroniċi, l-arranġamenti tekniċi, tal-laqgħat bi qbil
mal-Kap tad-Delegazzjoni l-ieħor. Il-President u l-Kap tad-Delegazzjoni
l-ieħor għandhom, meta jaqblu dwar id-data u l-post tal-laqgħa,
josservaw ir-rekwiżit li jorganizzaw laqgħa fi żmien
90 jum.
2.           Sakemm ma jkunx hemm qbil
konġunt mod ieħor, il-laqgħat tal-Kumitat ma għandhomx
ikunu pubbliċi.
Artikolu 4
Il-korrispondenza
1.           Kull korrispondenza
lill-Kumitat jew għalih għandha tiġi indirizzata lill-President
tal-Kumitat. Dan tal-aħħar għandu jgħaddi kopja
tal-korrispondenza kollha marbuta mal-Kumitat lill-Kap tad-Delegazzjoni
l-oħra, lill-Kap tal-Missjoni ta’ Ġeorġia fi Brussell u lill-Kap
tad-Delegazzjoni tal-UE f’Tbilisi.
2.           Il-korrispondenza bejn
il-President u l-Kap tad-Delegazzjoni l-oħra tista’ ssir permezz ta'
kwalunkwe mezz bil-miktub, inkluża l-posta elettronika.
Artikolu 5
L-aġenda
għal-laqgħat
1.           Il-President għandu jfassal
l-abbozz tal-aġenda qabel kull laqgħa. L-abbozz tal-aġenda
għandu jintbagħat lill-Kap tad-Delegazzjoni l-oħra mhux aktar
tard minn 20 jum tax-xogħol qabel il-bidu tal-laqgħa. L-abbozz
tal-aġenda ċċirkolat mill-President għandu jinkludi
kwalunkwe punt kopert mill-Artikolu 11(3) tal-Ftehim, magħżul
mill-Presidenza.
2.           Il-Kapjijiet tad-Delegazzjoni
jistgħu jitolbu punti addizzjonali koperti mill-Artikolu 11(3) sa
mhux inqas minn 10 ijiem tax-xogħol qabel il-bidu tal-laqgħa, u
l-Presidenza għandha tinkludihom fl-abbozz tal-aġenda.
3.           L-abbozz tal-aġenda
finali għandu jiġi ċċirkolat lill-Kap tad-Delegazzjoni
l-oħra mill-President mhux aktar tard minn 5 ijiem tax-xogħol
qabel il-bidu tal-laqgħa.
4.           L-aġenda għandha
tiġi adottata bi qbil konġunt min-naħa tal-President u l-Kap
tad-Delegazzjoni l-oħra fil-bidu ta’ kull laqgħa. Punti oħra
għajr dawk li jidhru fl-abbozz tal-aġenda jistgħu jinżiedu
fl-aġenda jekk jintlaħaq qbil dwar dan min-naħa tal-President u
l-Kap tad-Delegazzjoni l-oħra.
Artikolu 6
L-adozzjoni
tal-istrumenti
1.           Id-deċiżjonijiet
tal-Kumitat fi ħdan it-tifsira tal-Artikolu 11(2) tal-Ftehim
għandhom jiġu indirizzati lill-Partijiet u għandhom jinkludu
l-firem tal-President u tal-Kap tad-Delegazzjoni l-oħra.
2.           Kull waħda
mill-Partijiet tista' tiddeċiedi li tippubblika kwalunkwe
deċiżjoni adottata mill-Kumitat.
Artikolu 7
Il-proċedura
bil-miktub
1.           Deċiżjoni
mill-Kumitat tista’ tiġi adottata permezz ta’ proċedura bil-miktub
meta l-President u l-Kap tad-Delegazzjoni l-oħra jkunu qablu dwar dan.
2.           Il-Kap tad-Delegazzjoni li
jipproponi l-użu tal-proċedura bil-miktub għandu jissottometti
l-abbozz ta’ deċiżjoni lill-Kap tad-Delegazzjoni l-oħra. Il-Kap
tad-Delegazzjoni l-oħra għandu jwieġeb, filwaqt li jindika jekk
hu/hi jaċċettax/taċċettax jew le l-abbozz, jekk hu/hi
jipproponix/tipproponix xi emendi, jew jekk hu/hi jitlobx/titlobx aktar
żmien ta' riflessjoni. Jekk l-abbozz jiġi adottat, dan għandu
jiġi ffinalizzat skont l-Artikolu 6(1).
Artikolu 8
Il-minuti
1.           Il-Presidenza għandha
tfassal l-abbozz tal-minuti ta’ kull laqgħa u tissottomettihom lill-Kap
tad-Delegazzjoni l-oħra fi żmien 20 jum tax-xogħol minn
dakinhar tal-laqgħa. L-abbozz tal-minuti għandu jiddikjara
r-rakkomandazzjonijiet magħmula u jista’ wkoll jinnota kwalunkwe
konklużjoni oħra milħuqa. Il-Kap tad-Delegazzjoni l-oħra
għandu jaqbel mal-abbozz, jew jissottometti l-emendi li jipproponi. Malli
jintlaħaq qbil dwar l-abbozz tal-minuti, għandhom jiġu ffirmati
żewġ kopji oriġinali mill-President u mill-Kap tad-Delegazzjoni
l-oħra. Kopja oriġinali tal-minuti għandha tinżamm
mill-Presidenza u l-oħra mill-Kap tad-Delegazzjoni l-oħra.
2.           Fil-każ li ma
jintlaħaqx qbil dwar il-minuti qabel ma tiġi organizzata
l-laqgħa li jkun imiss, il-minuti għandhom jiddokumentaw l-abbozz
imfassal mill-Presidenza li miegħu għandhom jiġu annessi
l-emendi proposti sottomessi mill-Kap tad-Delegazzjoni l-oħra.
Artikolu 9
L-ispejjeż
Kull Parti għandha tkun responsabbli
għal-ispejjeż li ġġarrab b’riżultat
tal-parteċipazzjoni tagħha fil-laqgħat tal-Kumitat.
Artikolu 10
Kunfidenzjalità
Id-deliberazzjonijiet
tal-Kumitat għandhom ikunu kunfidenzjali.
[1]               ĠU C , , p. .
[2]               ĠU L 93, 30.3.2012, p. 3.